Äänilaulu
Nouskohon jo kaikki kansa
 oikeutta laatimaan,
 toimellansa, voimallansa
 vapautta vaatimaan!
 Yhteistunto, yhteiskunta,
 veljeshenki verraton,
 yksi mies ja yksi ääni –
 siinä Suomen suoja on.

 Yhteistyöllä kansa vaati
 korven kuuset väistymään,
 kansa pellot, niityt laati
 metsämaahan synkeään.
 Ken nyt, kurja, kukkarolla
 kahlehtia kansan vois?
 Yksi mies ja yksi ääni –
 patterit ja teljet pois!

 Yhteisvoimin toimi kansa
 valistusta valvattain,
 yhteisäänin laulujansa
 lauloi kautta maailmain,
 yhteismielin synnyimaata
 kaikki käymme puoltamaan –
 yksi mies ja yksi ääni
 yhteisesti vaaditaan.

 Vaimo, lieden lämmön luoja,
 nuoren kansan kasvattaa;
 vaimo, siveyden suoja,
 sulostuttaa maailmaa;
 heikon hellä hoiva, nainen,
 hänkö ääntä ilman jää?
 Mies ja nainen yhdellainen –
 siinä taiston määränpää.